b'\n_START_ARTICLE_\nTermitoderus\n_START_SECTION_\nUtseende\n_START_PARAGRAPH_\nDenne slekten har en p\xc3\xa5fallende oppsvulmet bakkropp, som strekker seg ut over dekkvingene. De er sm\xc3\xa5 gj\xc3\xb8dselbiller, 3-5 millimeter lange, r\xc3\xb8dbrune til m\xc3\xb8rkbrune og blanke. Hodet er skovlformet, antennene ganske korte. Pronotum er rektangul\xc3\xa6rt med dype furer som avgrenser to trekantede felter (ett p\xc3\xa5 hver side av den skarpe midtfuren). Dekkvingene har ogs\xc3\xa5 lengdefurer. Beina er spinklere enn vanlig for gj\xc3\xb8dselbiller, og tennene p\xc3\xa5 leggene er ganske reduserte - disse billene graver trolig ikke s\xc3\xa5 mye.\n_START_SECTION_\nLevevis\n_START_PARAGRAPH_\nArtene lever inne i tuene til termitter i slekten Odontotermes, der de er funnet p\xc3\xa5 sopp-koloniene som termittene dyrker. De finnes i omr\xc3\xa5der med t\xc3\xb8rr savanne- eller steppevegetasjon.\n_START_SECTION_\nUtbredelse\n_START_PARAGRAPH_\nSlekten er utbredt i Afrika (funn fra Tsjad, Senegal, Angola, Namibia, Kenya).'